Temeljem članka 61. Statuta Grada Pula-Pola (Službene novine 7/09,16/09, 12/11, 01/13, 02/18) i odredbi Zakona o provedbi Opće uredbe o zaštiti podataka („Narodne novine“ broj 42/2018) od 9. svibnja 2018. godine (dalje: Zakon) te odredbi Uredbe **(EU) broja 2016/679 Europskog parlamenta i Vijeća od 27. travnja 2016. godine o zaštiti pojedinaca u vezi s obradom osobnih podataka i o slobodnom kretanju takvih podataka, (dalje: Uredba) Grad Pula kao voditelj obrade donosi ovaj**

**P R A V I L N I K**

**O KORIŠTENJU GPS SUSTAVA**

**Članak 1.**

1. Korištenje GPS sustava u smislu odredbi ovog Pravilnika odnosi se na prikupljanje i daljnju obradu osobnih podataka koja obuhvaća praćenje kretanja zaposlenika u odnosu na:

- upravljanje motornim vozilom,

- na uređaje prometnih redara,

čime se stvaraju snimljene evidencije koje čine ili je namijenjeno da čini dijelu sustava pohrane.

**Članak 2.**

(1) Ovim Pravilnikom o korištenju GPS sustava iz članka 1. ovoga Pravilnika uređuje se i definira:

1. svrha i opseg podataka koji se prikupljaju,
2. korištenje i uporaba podataka prikupljenih GPS sustavom, te
3. način i vrijeme čuvanja podataka.

(2) Prilikom prikupljanja, pohranjivanja, čuvanja i korištenja podataka prikupljenih GPS sustavom Voditelj obrade je dužan zaštititi podatke sukladno Uredbi i Zakonu, te ostalim podzakonskim propisima.

**Članak 3.**

(1) GPS sustav provodi se isključivo u svrhu zaštite:

1. sigurnosti osoba koje se nađu u službenim vozilima, (kontrola upravljanja vozilom) i korisnika uređaja prometnih redara
2. imovine
3. bolje organizacije rada.

s ciljem smanjenja rizika izloženosti zaposlenika i njegove povećane zaštite i sigurnosti, kao i imovine od provala, krađa, oštećenja, uništenja i sl., te unapređenja organizacije rada kao efikasnog i ekonomičnog korištenja vozila i uređaja.

(2) Voditelj obrade može podatke dobivene korištenjem GPS sustava koristiti samo za svrhe navedene u stavku 1 ovog članka.

(3) GPS sustav (obrada podataka putem GPS sustava) ne smije biti u suprotnosti niti prevladavati nad interesima ispitanika.

(4) Podaci koji su snimljeni i evidentirani GPS sustavom mogu se isključivo koristiti za navedeno u stavku 1. ovoga članka.

**Članak 4.**

(1) Snimljeni podaci snimaju se i čuvaju najduže trideset dana od dana nastanka, a nakon navedenog roka snimke se trajno brišu, osim ako je zakonom ili drugim pozitivnim zakonskim propisom propisan duži rok čuvanja ili ako su dokaz u sudskom, upravnom, arbitražnom ili drugom istovrijednom postupku.

(2) U slučaju opravdane potrebe, a u svrhu dokazivanja može u svakom pojedinačnom slučaju odlučiti da se podaci čuvaju duže od vremena navedenog u prethodnom stavku ovoga članka.

(3) Snimke kojima se dokazuje povreda svrhe pohranit će se na čuvanje na godinu dana od dana pohranjivanja zapisa sve dok za njima postoji potreba.

**Članak 5.**

(1) Voditelj obrade dužan je:

* svojom odlukom odrediti popis vozila i uređaja u kojima je ugrađen GPS sustav
* označiti vozilo i uređaj da se u njemu nalazi GPS sustav.

(2) Oznaka s obavijesti u vozilu i na uređaju mora biti istaknuta na vidnom mjestu.

(3) Obavijest iz prethodnog stavka ovog članka Pravilnika treba sadržavati sve relevantne informacije u skladu s odredbom članka 13. Uredbe, a posebno jednostavnu i razumljivu sliku uz tekst kojim se ispitanicima/korisnicima pružaju slijedeće informacije:

1. da je vozilo i uređaj pod GPS sustavom,
2. podatke o voditelju obrade,
3. kontakt podatke putem kojih ispitanik može ostvariti svoja prava.

(4) Podaci o osobama prikupljene sustavom tehničke zaštite izvan njihove zakonske namjene se ne smiju koristiti.

(5) Uvid u snimke (pristup osobnim podacima prikupljenih putem GPS sustava) dopušten je samo odgovornim osobama Voditelja obrade i osobama od njega posebno imenovanih, koje osobe ne smiju koristiti snimke suprotno utvrđenoj svrsi iz članka 2. ovog Pravilnika.

**Članak 6.**

(1) Snimka GPS sustava mora biti zaštićena od pristupa neovlaštenih osoba.

(2) Voditelj obrade dužan je uspostaviti automatski sustav zapisa za evidentiranje pristupa snimkama GPS sustavu koji će sadržavati vrijeme i mjesto pristupa kao i oznaku osoba koje su izvršile pristup podacima prikupljenim putem GPS sustava.

(3) Pristup podacima iz stavka 1. ovoga članka, imaju nadležna državna tijela u okviru obavljanja poslova iz svojeg zakonom utvrđenog djelokruga.

**Članak 7.**

(1) Voditelj obrade može imati GPS sustav samo u vozilima i uređajima koje ima u vlasništvu i/ili na korištenju i/ili u najmu, gdje zaposlenik prilikom preuzimanja vozila i uređaja mora biti upoznat s time da je vozilo i uređaj opremljen s GPS sustavom.

**Članak 8.**

(1) Ovaj Pravilnik stupa na snagu prvoga dana od dana objave u „Službenim novinama“.

KLASA:022-05/18-01/140

URBROJ:2168/01-01-02-0206-18-1

Pula, 24.05.2018.

**ZAMJENICA GRADONAČELNIKA**

**Elena Puh Belc, v.r.**